Supplymarkedet ned fra rekordnivå
Etter flere rekordmåneder for supplymarkedet i sommer så tok markedet et skritt tilbake i september.
Det ble imidlertid for deler av markedet den nest beste måneden noensinne, kun slått av august, sa alle segmenter satte historiske toppnoteringer i spotmarkedet.
Ankerhåndteringsfartøyene (AHTS'er) som har ledet an i rekordjaget måtte se snittraten falle fra enorme 81.451 pund pr. dag i august til 61.451 pund pr dag i september. Det er imidlertid den nest beste måneden noensinne for spotmarkedet i Nordsjøen.
Det viser månedlige tall fra offshoremeglerhuset Seabrokers.
Tilsammenligning fikk tilsvarende fartøyer under riggflyttingsoppdrag drøye 28.000 pund pr dag i samme måned i fjor, også det var ratenivåer som ga meget hyggelig kontantstrøm for supplyrederne.
I forsyningsmarkedet, hvor plattformskipene (PSV'er) dominerer har ratene vært mer volatile gjennom månedene, og snittraten falt med 10.000 pund pr. dag til 27.788 pund. Ratene fluktuerte mellom 14.000 og 45.000 pund pr. dag.
De store PSV'ene holdt seg rett rundt 30.000 pund, mens ratene for PSV'er under 800 kvadratmeter falt fra 35.951 pund til 24.605 pund pr. dag.
I september i fjor lå ratene for store og små PSV'er på nivåer mellom 14.350 og 14.650 pund pr. dag.
Den økte volatiliteten i ratene og den fallende utviklingen gjenspeiles av lavere utnyttelsesgrader for både mindre PSV'er og alle typer AHTS'er i september sammenlignet med august. Det har også vært en nettoøkning i spotflåten i Nordsjøen gjennom måneden, viser Seabrokers rapporten.